ระเบียบ ก.พ. ว่าด้วยทุนเล่าเรียนหลวง พ.ศ. 2551

ระเบียบ ก
ระเบียบ ก.พ.
ว่าด้วยทุนเล่าเรียนหลวง
พ.ศ. ๒๕๕๑
 

โดยที่เป็นการสมควรมีระเบียบ
ก.พ. ว่าด้วยทุนเล่าเรียนหลวง

อาศัยอำนาจตามความในมาตรา
๘ (๘) แห่งพระราชบัญญัติระเบียบข้าราชการพลเรือน พ.ศ. ๒๕๕๑ ก.พ. จึงออกระเบียบไว้
ดังต่อไปนี้

ข้อ ๑ ระเบียบนี้เรียกว่า ระเบียบ
ก.พ. ว่าด้วยทุนเล่าเรียนหลวง พ.ศ. ๒๕๕๑

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
ให้มีทุนเล่าเรียนหลวงซึ่งทรงพระกรุณาโปรดเกล้าฯ
กำหนดให้พระราชทานแก่นักเรียนซึ่งมีคุณสมบัติตามข้อ ๖ ปีละไม่เกินเก้าทุน
ถ้าปรากฏว่าในปีใด
ผู้มีสิทธิจะได้รับทุนเป็นผู้ที่ไม่อยู่ในมาตรฐาน หรือเป็นผู้ที่ไม่เหมาะสม ก.พ.
อาจพิจารณางดให้ทุนเฉพาะราย หรือทั้งหมดก็ได้

ข้อ ๔ ทุนทั้งหมดนี้ให้เพื่อการศึกษาขั้นอุดมศึกษาในระดับปริญญาตรี
มีกำหนดเวลา การรับทุนตามจำนวนปีของหลักสูตรการศึกษาจนจบปริญญาตรีในสาขานั้น ๆ
โดยมีข้อผูกพันที่จะต้องกลับมาปฏิบัติงานในประเทศไทยเป็นระยะเวลาเท่ากับระยะเวลาในการรับทุน
หากไม่กลับมาปฏิบัติงานในประเทศไทยภายในระยะเวลาที่ ก.พ. กำหนด
ต้องชดใช้เงินคืนเท่ากับจำนวนเงินทุน ที่ได้รับไป

ข้อ ๕ ถ้าครบกำหนดเวลาการรับทุนตามข้อ ๔ แล้ว
ผู้ได้รับทุนประสงค์จะขอรับทุนต่อโดยสังกัดกระทรวง กรม หรือหน่วยงานของรัฐ
การผูกพันเข้ารับราชการหรือเข้าทำงานย่อมเกิดขึ้น ตามระเบียบและข้อตกลงของทุนนั้น
ๆ ด้วย

ข้อ ๖ ผู้สมัครสอบเพื่อรับทุนต้องมีคุณสมบัติและไม่มีลักษณะต้องห้าม
ดังต่อไปนี้
(๑) มีคุณสมบัติทั่วไปและไม่มีลักษณะต้องห้ามตามมาตรา ๓๖
แห่งพระราชบัญญัติระเบียบข้าราชการพลเรือน พ.ศ. ๒๕๕๑ ยกเว้น มาตรา ๓๖ ก (๒)
(๒) มีอายุไม่เกินยี่สิบปีบริบูรณ์นับถึงวันหมดเขตรับสมัคร
(๓)
สำเร็จการศึกษาหรือกำลังศึกษาอยู่ในปีสุดท้ายของหลักสูตรประโยคมัธยมศึกษาตอนปลายตามหลักสูตรของกระทรวงศึกษาธิการ
หรือหลักสูตรอื่นในประเทศไทยที่กระทรวงศึกษาธิการรับรองว่าเทียบเท่า ทั้งนี้ ให้ถือปีการศึกษาตามที่ ก.พ. กำหนด
(๔) มีการศึกษาในแผนการเรียนและมีผลการเรียนยอดเยี่ยมตามที่ ก.พ. กำหนด
(๕) ไม่สอบตกวิชาหนึ่งวิชาใดในหลักสูตรที่กำหนดใน (๓)
(๖) มีศีลธรรมและความประพฤติดีโดยมีหนังสือรับรองความประพฤติของครูใหญ่
อาจารย์ใหญ่หรือผู้อำนวยการโรงเรียนที่ตนสังกัดมาแสดง

ข้อ ๗ ผู้สมัครสอบผู้ใดไม่มีคุณสมบัติหรือมีลักษณะต้องห้าม
ไม่มีสิทธิเข้าสอบหรือได้รับทุน

ข้อ ๘ ผู้มีสิทธิได้รับทุนต้องผ่านการตรวจสุขภาพจากคณะกรรมการแพทย์ของ
ก.พ.

ข้อ ๙ ผู้ได้รับทุนเล่าเรียนหลวงต้องไปศึกษาวิชาการในต่างประเทศ
โดยจะเลือกเรียนวิชาใด ณ สถาบันอุดมศึกษาแห่งใดก็ได้ ซึ่ง ก.พ.
จะพิจารณาให้ความเห็นชอบ โดยพิจารณาจากความประสงค์ คุณวุฒิ
และคุณลักษณะของผู้ได้รับทุน
ผู้ได้รับทุนเล่าเรียนหลวงจะเลือกเรียนวิชาการในประเทศไทยได้เฉพาะวิชาที่ประเทศไทยสามารถจัดการศึกษาได้ดีกว่าประเทศอื่น
ซึ่ง ก.พ. จะได้กำหนดเป็นคราว ๆ ไป

ข้อ ๑๐ ก.พ. เป็นผู้ดำเนินการสอบ
กำหนดหลักสูตรและวิธีการสอบ โดยจะได้ประกาศเป็นคราว ๆ ไป

ข้อ ๑๑ ผู้ได้รับทุนเล่าเรียนหลวงต้องอยู่ในความดูแลของ
ก.พ. และต้องปฏิบัติ ตามระเบียบ ข้อบังคับ สัญญา หรือคำสั่งของ ก.พ. โดยเคร่งครัด

ข้อ ๑๒ ให้ใช้บังคับระเบียบนี้กับผู้ที่ได้รับทุนเล่าเรียนหลวงอยู่แล้วในวันหรือก่อนวันที่ระเบียบนี้ใช้บังคับด้วย

ข้อ ๑๓ ให้เลขาธิการ ก.พ. รักษาการตามระเบียบนี้


ประกาศ ณ วันที่ ๑
ธันวาคม พ.ศ. ๒๕๕๑
ชวรัตน์ ชาญวีรกูล
รองนายกรัฐมนตรี
ประธาน ก.พ.


















































[๑]
ราชกิจจานุเบกษา เล่ม ๑๒๕/ตอนพิเศษ ๑๘๗ ง/หน้า ๑/๑๐ ธันวาคม ๒๕๕๑